Gull-kandidat Kikkan Randall utslått i kvartfinalen

PÅ SNØRRA: Marit Bjørgen falt på oppløpet under sprintsemifinalen i Sotsji. Sophie Caldwell (t.v.) gikk videre, mens Denise Herrmann (t.h) røk ut. Foto: Bjørn S. Delebekk, VG

Bjørgen falt i semifinalen - røk ut av sprinten

SOTSJI/OSLO (VG) Marit Bjørgen falt i sprintsemifinalen - og er dermed ute av konkurransen.

Oppdatert 11. februar 2014

Artikkelen er over seks år gammel

De tre andre norske jentene - Maiken Caspersen Falla, Ingvild Flugstad Østberg og Astrid Uhrenholdt Jacobsen - er klare for sprintfinalen.

- Igjen så er jeg for dårlig ut og klarer ikke å finne min posisjon i bakken. Da blir det mye klabb og babb, sier Bjørgen til TV 2.

Bjørgen ble liggende et stykke bak i sitt semifinaleheat - og inn på oppløpet var hun bare nummer fem. Da hun skulle avansere i feltet, på yttersiden, hektet hun i Katja Visnar og endte på trynet i Sotsji-snøen.

- Hun har seg selv å takke. Hun gjorde noen taktiske valg som ikke var bra, kommenterte langrennsekspert Svein Tore Samdal under TV 2s OL-sending.

Semifinaleheatet ble likevel vunnet av en norsk jente: Ingvild Flugstad Østberg.

Maiken Caspersen Falla vant den første semifinalen foran Fabjan Vesna. Astrid Uhrenholdt Jacobsen ble nummer fire - og gikk videre å tid.

- Fantastisk godt gått av Maiken. Hun seiler opp som en outsider og kanskje favoritt til OL-gull, sier Odd-Bjørn Hjelmeset i TV 2s OL-sending.

Astrid Uhrenholdt Jacobsen,som gikk videre på tid i semifinalen, overbeviste i kvartfinalen. Hun tok innersvingen på Vesna Fabjan like før oppløpet - og skøytet seg først over målstreken.

- Det norske smøretemaet er gode på dette føret, kommenterer Thomas Aslgaaard i VGTVs studio etter å ha sett de norske jentene gli forbi konkurrentene i sine kvartfinaler.

Alle de fire norske jentene - Jacobsen, Maiken Caspersen Falla, Ingvild Flugstad Østberg og Marit Bjørgen - gikk videre til semifinalene.

Den største overraskelsen i kvartfinalene er at amerikanske Kikkan Randall ble utslått. Hun gikk i det siste kvartfinaleheatet, sammen med Marit Bjørgen.

Randall ledet lenge, men på oppløpet ble hun forbigått av både tyske Denise Herrmann (nummer én), Bjørgen (nummer to) og italienske Gaia Vuerich (nummer tre).

DIREKTE: Følg sprintfinalene direkte!

Maiken Caspersen Falla vant også sitt kvartfinaleheat - foran svenske Stina Nilsson. Falla ledet første del, men etter hvert overtok Nilsson ledelsen. I spurten var Falla best.

- Dette var fantastisk. Hun lekte seg på oppløpet. Oppløpet er langt, så man kan utrette veldig mye her, uttalte Odd-Bjørn Hjelmeset i TV 2s OL-sending.

Ingvild Flugstad Østberg vant det tredje semifinaleheatet, to hundredeler foran svenske Ida Igemarsdotter.

OL-sprinten er ekstra spesiell for Astrid Uhrenholdt Jacobsen. Fredag kom nyheten om brorens dødsfall. Han er beskrevet som Astrid Uhrenholdt Jacobsens beste venn - og også en god treningskollega.

Søndag samlet de norske jentene seg og gråt nesten umiddelbart etter Marit Bjørgen hadde spurtslått svenske Charlott Kalla i 15-kilometeren med skibytte. Bjørgens maktdemonstrasjon og første OL-gull kom mer eller mindre i skyggen av sorgen jentene utviste. Det samme med bronsen til Heidi Weng. Alle på det norske laget bar sørgebånd på den ene armen for å markere bortgangen.

Therese Johaug (25) regnet Jacobsens bror som en nær venn. Da hun møtte mediene tirsdag formiddag fortalte hun om sin søvnløse oppladning til OLs åpningsdistanse, der 25-åringen ble nummer fire.

- Det går ikke an å legge en slik sak til side. Sorgprosessen måtte komme, fortalte Johaug.

Astrid Uhrenholdt Jacobsen var ikke tatt ut til åpningsdistansen. Men Twitter-meldingen hennes, publisert søndag, fortalte enda mer om samholdet i det norske laget. Hilsenen fikk Marit Bjørgen til å ta til tårene under intervjuene etterpå.

Tross brorens død valgte Jacobsen å stille på tirsdagens OL-sprint. Det var også første gang Oslo-jenta møtte offentligheten etter den triste nyheten ble kjent.

Publisert: 11.02.14 kl. 13:14 Oppdatert: 11.02.14 kl. 14:31

Mer om Langrenn OL